**Endel Kõks „Kohvikus“, aastast 1942.**

Õli , vineer .

Maal on ruudukujuline, küljepikkusega 48,1 cm.

Maali ümbritseb lihtne 2cm laiune valge raam.

Endel Kõks ( eluaastad 1912 –1983) oli maalikunstnik ja graafik.  
Teise maailmasõja aastad tõid eesti kunstnike loomingusse rasked teemad ja veelgi raskemad isiklikud valikud. Ent otsekui vastukaaluks sõja traagilisele olukorrale kannab Endel Kõksi maal „Kohvikus” elurõõmu sõnumit ja väljendab usku ilusa hetke võimalikkusesse ka kõige keerulisemas olukorras.

Maalil „Kohvikus“ on kujutatud rahulikku hetke kohvikus, laudade taga aega veetvate külastajate ning saalinurgas musitseerivate pillimeestega.

Külastajad naudivad haruldaseks muutunud õnnelikke hetki - joovad oma jooke, suitsetavad, loevad ajalehte, kuulavad muusikat.

Külastajad istuvad nelja lähestikku asetseva väikese ümmarguse laua taga. Igas lauas on koha sisse võtnud üks või kaks soliidselt rõivastatud meest või naist. Kokku on kohvikus seitse külastajat ja kolm muusikut. Inimeste näod on kujutatud visandades, paari joone või värvilaiguga.   
Maali tagaplaanil moodustub kohviku kahest kollakasbeežides ja rohelistes toonides seinast nurk, mis jääb maali keskele, veidi vasakule. Kohviku vasakpoolse seina ääres maali ülaosas, on orkestripoodium muusikutega. Suurema osa kohviku parempoolsest seinast võtab enda alla suur aken. Rohekaskollased kardinad on akna eest kõrvale lükatud ning aknast langeb kohvikusse hajuv valgus. Läbi päikesevalgusest kollaka klaasi kumab tagantvaates silt sõnaga “Caffee”. Kohviku kollakasbeež põrand on kulunud ja laiguline.

Neljast kohvikulauast kaks paiknevad maali esiplaanil, üks paremas ja teine vasakus servas. Kaks ülejäänud lauda on taamal akna lähedal. Lauad on kaetud üle serva langevate valgete laudlinadega. Laudade ääres on käetugedega, tumepunase sametriidega toolid.

Vaataja tähelepanu köidab esiplaanil, vasakpoolse laua ääres istuv daam. Ta on inimestest kõige selgemini välja maalitud. Laud jääb daamist vasakule ja daam ise peaaegu maali keskele, näoga vaataja poole, pilk langetatud. Tema parempoolne küünarnukk toetub tooli kumerale käetoele ja vasakpoolne käsi teise käe randmele. Naise kõrval laual on klaasist tass pruunika joogiga. Daamil on seljas pikkade käistega valge-roheline pikitriibuline puusadeni pluus ja ploomililla põlvi kattev seelik. Jalas on tal seelikuga sama värvi kontsakingad. Peas väike õlekarva kübar, mille alt paistavad sirged kõrvu katvad helepruunid juuksed. Beežikasroosale näole on silmad ja nina maalitud paari tumebeeži joonega, huuled on maasikapunased.

Sama laua ääres, üle laua vasakul, istub vaataja poole seljaga tumepruunide juustega mees,. Mehel on seljas mustjaspunane ülikond, mille kaelusest paistab valge triiksärgi krae. Mehe vasak külg jääb maali vasakust servast välja.

Teine kahest esiplaanil olevast lauast asub maali allosas, päris paremas servas. Selle laua taga, näoga vaataja poole, istub tumesinises ülikonnas helepruunide juustega mees. Mehe näojooned pole selgelt välja joonistatud. Tema vasakpoolne käsi toetub lauale. Tema ees laual on punase joogi ja kõrrega kokteiliklaas ning tuhatoos, mille serval suitsev sigarett. Mehest vasakul on laua alla lükatud tool. Osa lauda ja mehe parem pool jääb maalilt välja.

Maali paremas servas, horisontaalsest keskjoonest üleval pool, on näha neljanda külastaja mustades ja pruunides toonides ebaselge istuv kujutis. Temast vasakul istub aknaaluses lauas mees. Ta on vasaku küljega vaataja poole ning hoiab käes avatud ajalehte. Ajalehega mehel on seljas rohekates ja lillakates toonides peenetriibuline pintsak. Tema pea on kujutatud ebaselgelt pruunide ja roheliste värvidega.

Kohviku taganurgas akna vasakpoolse serva juures , maali püstisel keskjoonel, istub poolprofiilis mees, kohviku viies külastaja . Ta on seljaga akna poole . Mees vaatab üles vasakule , tema kõrval seisva roosa mantli ja peakattega daami poole. Daam roosas on näoga mehe suunas. Laud mehe ees jääb osaliselt maali esiplaanil istuva daami parempoolse käe ja õla varju.

Maali üleval vasakul, kohviku vasakpoolse seina ääres, on poodium kolme muusikuga. Neist kolmest vasakpoolne mängib pianiinot. Must kandiline pianiino jääb osaliselt maali vasakus servas istuva mehe varju. Pianiino tagumine külg jääb maalilt välja. Keskmine muusik seisab ja mängib viiulit. Kõige parempoolsem musitseerib tšellol. Muusikud on visandatud ebaselgelt, mustades ja rohelistes toonides.

Maali vasakus allnurgas on väikselt signatuur - E K S 42

Maalil "Kohvikus“ on kunstnik hästi tabanud nii inimeste olemust, kui ka õhustikku nende ümber. Aastatel 1939–1940 muutus kunstniku töödes koloriit värviliseks ja erksatooniliseks. Maalides hakkas domineerima täiskõlaline punase-sinise-rohelise-kollase või nende kombinatsioonide maaliline akord.